LidanRubinov/Halacha-QA huggingface dataset:
שאלה: צניעות שבנפש: בזמן האחרון אני שמה לב שרוב המחשבות שלי מסתובבות סביב הרצון שאנשים שאני אוהבת יחשבו שאני מיוחדת מוכשרת משהו. אני הולכת ברחוב וחושבת איך אני עושה משהו ואז מסתכלים עליי ואומרים לי וואו.ואז אני מצחקקת לעצמי. רציתי לשאול איך עובדים עם זה. איך רוצים פחות שאנשים יחשבו שאני מיוחדת, איך רוצים פחות שאנשים ישימו לב אליי. איך רוצים דברים קצת יותר חשובים. אולי יותר נעלים.
תשובה: ב"ה לך. התופעה שאת מתארת באופן כל כך יפה, אף שקיצרת בה, הצלחת להבהיר אותה, היא תופעה מאוד מצויה כיום. אנשים רבים מעוניינים לקבל משוב חיובי מהסביבה, מעוניינים מאוד שירגישו אותם, שיחושו את מציאותם, ויתר מכך שישבחו אותם. נשאלת השאלה מדוע הדבר כך? הסיבה האמיתית היא שכל אחד מאיתנו יש לו חוויה קיומית, זאת אומרת צורך להרגיש חי, צורך לממש את החיים ולמצות אותם. כמו מתנה חדשה שאדם מקבל, והוא באופן טבעי רוצה להנות ממנה כמה שיותר. אך כאן יש נקודה עמוקה ומשמעותית יותר. אנו מרגישים שהחיים שלנו משמעותיים, ואנו מחפשים את המשמעות שלהם, את המיצוי שלהם. אלא שלא תמיד אנו יודעים איך לעשות זאת. פעמים רבות אנו מחפשים בכיוונים לא נכונים, ואז אנו נתקלים במקסם שקרי. דוגמא לדבר, אכילת מתוקים. בעבר אנשים אכלו בעיקר דברים הנדרשים לתזונה שלהם, ולא היה מצוי שיהיו אנשים שמנים. כיום אנשים אוכלים מסיבות אחרות, כפיצוי, כתענוג, כבילוי ועוד, ודבר זה גורם להם להשמין ושהגוף שלהם לא יסתגל למציאות הזו, לאוכל הזה, לא לכמות ולא לסוג. ההנאה נותנת לאדם להרגיש שהוא מצדיק את הקיום שלו, ששווה לו החיים אם יש לו הנאות. אך זהו מקסם שווא, המיצוי האמיתי זה הדבקות בה', והמיצוי האמיתי זה המיצוי של מה שאדם באמת ייעד לאדם, התפקיד שה' קבע לאדם לפני שהוא ירד לעולם. לכן, אדם שבאמת חי את העצמיות שלו, את החיים האמיתיים שלו, בכלל לא מעניין אותו איך אחרים יגיבו למה שהוא עושה, לא מעסיק אותו התחושות של האחרים, אלא הוא שואף לחיות את האמת שלו, ולהגיע לשלמות שלו. ככל שאדם מגיע לכך הוא מגיע למצב שהרבה יותר טוב לו. כך גם את, ככל שתרגישי שלמות פנימית גדולה יותר, כך לא תהיי צריכה יחס מאחרים, אלא תחיי בשמחה פנימית גדולה, ובשלמות פנימית. איך מתגברים על המצב שבו את נמצאת? לומדים להכיר את עצמנו באמת, לומדים איך לחיות נכון, ואז המקסם השקרי של החיצוניות נופל. אצלך הדבר לא בקיצוניות, אך אנו פוגשים זאת כיםו בקיצוניות שונות, כגון בנות שמחפשות יחס על ידי הבלטת יופי גופן, ועוד ועוד. כל הדברים האלו גורמים בסופו של דבר נזקים, וככל שאדם זוכה לצאת מהמצב הזה ביתר מהירות וביתר שלמות, כך הוא זוכה לחיים שמחים יותר ושלמים יותר. את בגיל של בירור, גיל שנשים רבות נפתחות לעולמות חדשים, עולמות שיכולים למלא אותן ולתת להן המון. זו הזדמנות בשבילך, כן השאלות האלו שלך, הן הפתח שלך להחשף לעולם חדש, עולם קסום. אשמח לעזור לך לחשוף אותו, לחיות אותו ולמצות אותו. תרגישי חופשיה לפנות, לשאול, לבקש, ואשמח לעזור. בברכת הצלחה רבה הרב יצחק גרינבלט.
שאלה: מי צריך לשלם?: לפני כשנה קניתי מחשב נייד בכדי לעבוד איתו מהבית לפרנסתי. מאוחר יותר הוצעה לי עבודה נוספת מהבית כמזכירה. לצורך עבודה זו אני משתמשת רבות במחשב הנייד, הרבה יותר משאני משתמשת בו לצורך העבודה המקורית. אתמול נסדק מסך המחשב, ואי אפשר לעבוד איתו ללא תיקון. שאלתי היא, מי צריך לשלם על התיקון, הבוס של העבודה השנייה, שנהנה מן המחשב שלי ולא יכול להרשות לעצמו שלא אעבוד בו יותר, או שעליי לתקן כי נראה לי שבכל מקרה הייתי מתקנת אותו עבור העבודה הקודמת הקטנה?
תשובה: אם הבוס של העבודה השנייה, מוכן לשלם על תיקון המחשב למרות שהוא בבעלות שלך, מותר לקחת ממנו את עלות התיקון, למרות שהיית מתקנת את המחשב אף ללא העבודה השנייה. אם אין לך סיכום עם הבוס שבמידה והמחשב יתקלקל הוא יהיה אחראי על התיקון, הוא לא חייב צריך לתקן את המחשב, אלא הדבר תלוי בנכונות שלו. הרב מרדכי גרוס.
שאלה: הוצאת עין הרע בעופרת: האם יש מקור לזה להוצאת עין הרע בעופרת או שידוע על אחד מגדולי ישראל בעבר או בהווה שעשה זאת?
תשובה: שמעתי בע"פ שיש תלמידי חכמים שנהגו בזה, אבל כדאי ללכת בדרכים בדוקות כמו שיש בספרי החיד"א (קשר גודל מורה באצבע) ובלשון חכמים לבן איש חי.
שאלה: כהונת עולם - פנחס: קראתי כי ישנם שני דעות בעניין כהונתו של פנחס. שיטה האומרת שהתכהן לפני המעשה עם זמרי וגישה שני האומרת שהתכהן בעקבות המעשה. לשיטה הראשונה האומרת שהוא היה כהן לפני המעשה מה שייכת ברכתו של השם אליו "כהונת עולם" והרי כל בני אהרון קיבלו ברכה זו? אם כך מה משמעות הברכה המיוחדת לפנחס? ב
תשובה: לשואל במסכת זבחים (קא ע"ב) נחלקו רבי אלעזר ורב אשי בשאלה אם פינחס נתכהן לאחר שהרג את זמרי (וקודם לכן, בזמן המילואים, רק בניו של אהרן עצמו והוא נעשו כהנים) או מאוחר יותר כש"שם ביו השבטים", כלומר בזמן כיבוש הארץ, כשעשו שבטי עבר הירדן מזבח לעצמם והדבר כמעט גרם מלחמה בין השבטים (שם נזכר לראשונה הכינוי כהן ביחס לפינחס. ראה יהשע כב, ל). לא מצאתי שיטה הסוברת שפינחס נתכהן לפני שהרג את זמרי. נאמנה
שאלה: קומפוסט בשנת שמיטה: אנחנו מתגוררים במרכז הארץ, ויש לנו גינה גדולה עם עצי פרי. לאורך כל השנה אנחנו ממחזרים את הזבל האורגני- זאת אומרת את הקליפות והשאריות של הירקות והפירות, אנחנו אוספים בבית במשולש של הכיור וכל פעם שופכים אותו מתחת לעץ אחר, וכך גם מפרידים את האשפה, גם מחזירים את שאריות הפירות והירקות לגינה, וגם מזבלים את העצים. חשוב לי להדגיש שזה ההרגל בביתנו ולא רק מדי פעם. וכן שאיננו משתמשים בקומפוסט רגיל אלא זורקים ישירות מתחת לעצים. אשמח לדעת איך לדעת הרב עלינו להתנהג בשנת השמיטה? הן מבחינת קדושת הפירות והירקות והן מבחינת הגינה.
תשובה: וברכת ד' אין הנחת שאריות תחת העץ נחשבת לפעולת זבול או הטבה לעץ, כדי ששאריות יהיו קומפוסט הם צריכים לעבור תהליך קומופוזיטציה. על כן אין כל עיכוב לעשות זאת בשביעית, אלא אם כשמניחים מתחת לעץ השאריות מתקלקלים מהר יותר אז יש בזה בזיון ויש להמנע, אבל אם זה לא מפסיד את השאריות אפשר להמשיך להניח מתחת לעץ את השאריות. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: מתנה בשנת אבל: בעלי בשנת אבל על אמו. לפני שנפטרה, קניתי לו מתנה- שקית כיסוי לטלית ולתפילין. נתתי לו את המתנה לאחר סוף השלושים. האם מותר לו לחדש את השקית?
תשובה: כול דבר נצרך מותר לקנות. וגם דברים מיוחדים שמברכים עליהם שהחיינו מותר כשצריך.
שאלה: טבילת חלקי כלי ונייר כסף: הרב. 1. יש לי מסחטת פירות גדולה ממתכת, האם צריך להטביל את כל הכלי או שמספיק להטביל רק את החלק שבא במגע עם הפירות? (זה נשלף) 2. האם מותר מעיקר הדין להשתמש בטוסטר לא טבול ע"י חציצה של נייר אלומיניום?
תשובה: לשואל, 1. רק החלקים הנוגעים באוכל צריכים טבילה ('טבילת כלים' פי"א סעיף קא) 2. לא. אמנם מקובל ש"כלי סעודה" החייב בטבילה הוא דווקא כלי הנוגע באוכל, בניגוד, למשל, לחצובה שעליה שופתים את הסירים (שו"ע יו"ד סי' קכ ס"ד). ומביאור הגר"א (שם סק"י) משמע שהדבר תלוי האם שימוש זה באש היה מצריך את הכלי ליבון  ולפי דבריו לכאורה חציצה טובה פוטרת מטבילה. ברם, כאשר מניחים נייר שאיננו כלי בפני עצמו וגם אין זו דרך שימושו של הכלי להשתמש בו באופן זה הרי הוא בטל לכלי וכאילו אינו קיים, והכלי חייב בטבילה. לעומת זאת בכלי המיועד להחזקת שקיות חלב, למשל, שדרך שימושו המקובלת היא על ידי השקית החוצצת בין הכלי למאכל, אין צורך בטבילה (שו"ת מנחת שלמה ח"ב סי' סו אות ה, הובא גם ב'טבילת כלים' פ"א ס"ד והערה ז). בבן איש חי (מטות, שנה שניה סעיף יד) הקל בשולחן שמקובל לפרוס עליו מפה, אבל נראה מדבריו שזה דווקא בכלי שזוהי דרך שימושו המקובלת, כמו בכלי החלב הנ"ל, וגם במקרה זה לא היה פשוט לו להקל, והעלה אפשרות שהמפה בטלה לכלי וכאילו אינה קיימת (ובכל זאת היקל בנדון שלו שם מטעם נוסף).
שאלה: ערך עשיית טוב ללא אמונה: הרב. שאלה בהשקפת שאני מתחבט בה זמן רב: יש היום הרבה אנשים טובים שעושים כל מיני מעשים טובים, כגון: צדקה, חסד, בניית הארץ וכדומה. העניין הוא שחלקם עושים את המעשים הטובים בלי שום קשר לציווי הבורא, חלקם אולי אפילו טוענים שהם לא מאמינים בבורא חלילה. האם יש חשיבות למעשים הטובים שהם עושים? זה נחשב קיום מצווה? אני מודע לזה שיש מחלוקת לגבי האם מצוות צריכות כוונה, אך קראתי שגם לדעה שמצוות לא צריכות כוונה זה דווקא באופן שכרגע אין לו כוונה, אך וודאי הוא מאמין בציווי ה. אשמח אם תוכל לעזור לי להתייחס בצורה נכונה לנושא ולאנשים רבים שלא מגדירים עצמם שומרי תורה ומצוות, אך בכל זאת מקיימים הרבה מצוות.
תשובה: הדיון אם מצוות צריכות כוונה אינו עוסק בשאלת השכר, אלא בשאלה מה המינימום הנדרש כדי שאדם יצא ידי חובתו. חכמים אמרו שאין הקב"ה מקפח שכר כל בריה ובריה, גם כשמדובר בפעולה שלא נעשתה לשם קיום מצווה (ראה למשל ב"ק לח ב, וסנהדרין צו א 'בשכר ארבע פסיעות' וכו'). ובילקוט שמעוני לפרשת משפטים אות שנב נאמר "ללמדך שאין המקום מקפח שכר כל בריה שנאמר ולכל בני ישראל לא יחרץ כלב לשונו אמר הקדוש ברוך הוא תנו לו שכרו, והרי דברים ק"ו ומה אם שכר חיה לא קפח המקום ק"ו שכר אדם". וראה עוד מקורות לכך בספר אהבת חסד לחפץ חיים, ח"ב פרק כ"ג. כמובן שהביטוי 'שכר מצוה' כולל בתוכו מימדים רבים ועומקים רבים של תוצאת המעשה הטוב. יש שכר חיצוני, יש שכר פנימי יותר הממלא את האדם בסיפוק נפשי, ויש שכר פנימי עוד יותר הממלא את כל הוויתו של האדם בטוב נצחי. ואמרו חכמים ששכרו של האדם הוא בהתאם לכלים הרוחניים שהאדם בנה. אוסיף שאותם אלו שמקיימים מצוות שבין אדם לחבירו רק מתוך טוב לב ולא מתוך הכרה שזהו רצון ה', משלימים לפעמים היבט שלפעמים שומרי המצוות נוטים להמעיט בחשיבותו, והוא העשייה מתוך המוסר הטבעי, שגם הוא כמובן הוטבע בנו ע"י ה' (בין אם אדם מודע לכך ובין אם לא). אצטט בעניין זה את דברי הסבא מקלם, המובאים בשמו בספר 'משנת מוסר': 'כי המצוה של צדקה היא לא רק בזה שנותנים צדקה לעניים, השלימות של מצות צדקה היא שע"י הצדקה יגיע לאהוב את חברו ויגיע לואהבת לרעך כמוך, ואי אפשר להגיע לה אלא ע"י מצות צדקה. ואמר חידוש, אחד נותן צדקה ועדיין לא הגיע למדרגה להרגיש את צער חברו וסבלו אלא הוא נותן צדקה מפני שהוא ירא אלוקים ורוצה לקיים את הציווי של הקב"ה עדיין לא קיים את מצוות צדקה בשלמות, כי התכלית והמטרה של הצדקה היא שיגיע למדרגה שישכח שיש מצוה, אלא הוא נותן צדקה מפני שיודע שחברו רעב". ויש מקום להרחיב עוד בדבר, אך לא במסגרת זו.
שאלה: דין רשת של מנגל: היום הגיע לבית ספרי רב מישיבה שבא לדבר על כשרות ואחד הדברים שאמר הוא שכאשר צולים כבד צריך לאחר מכן לזרוק את הרשת כיוון שהדם מהכבד מטריף אותה. האם זה נכון? ואם כן איך אני יכול לסמוך על מסעדה שתחליף כל הזמן רשת???
תשובה: ב"ה שלו-ם וברכה אפשר לכתחילה להשתמש ברשת רק לבשר לא מוכשר כגון ללב וכבד ולא לבשר מוכשר. הרב חגי בר-גיורא הלכות הכשרת כבד
שאלה: האדם אחראי על מעשיו?: בניתוחי ראש פתוח כשהרופא מצמיד אלקטרודות למוח יש תנועות לא רצוניות של ידיים, האם זה נוגד את תפישת היהדות שהאדם אחראי על מעשיו?
תשובה: : ע' ברמ' בשמנה פרקים שהרמ' מגדיר שהבחירה החופשית היא בחלק המתעורר ולא בחלקים שקשורים לפעולות הטבעיות.
שאלה: השקייה בשביעית: 1-בפרק א הלכה ח דן הרב בנשוא השקייה בשמיטה. בהלכה מובאים סוגים שונים של שדות בית השלחין שהיא שדה זרעים. שדה אילנות עפר לבן ושדה לבן שיש אומרים שהם אותו דבר ויש מחלקים כמבואר בדברי הרב ובהערות. אך בעמוד 227 (בהוצאת המכון) מתיחס הרב לשדה בית הבעל. רציתי לשאול מהי שדה בית הבעל, ידוע לי שהיא שדה שמושקית ממי גשמים אך איני יודע אם מדובר באילנות או תבואה וכו? 2- באותו עמוד הרב מביא מחלוקת האם הותרה השקאה כל שהדבר צריך לקיים או רק השקאה מועטת לפי ההכרח. איני מבין, השקאה מועטת לפי ההכרח היא לא השקאה כדי לקיים?
תשובה: וברכת ד' בשבת הארץ (עמ' 227) הביא דיון לגבי שדה המושקה בד"כ על ידי גשמים, ואין צורך להשקותה על ידי בני אדם, אולם נחלקן כאשר יש צורך להשקות בשדה הבעל האם אפשר להשקות כרגיל כפי הנדרש לקיום הפירות בשביעית או שלא התירו השקיה בשדה הבעל, ורק התירו הרבצה שהיא פעולה הנעשית לצורך הקרקע (התזת טיפות מים) שתישאר הקרקע לחה אבל לא לטובת הפירות עצמם. וזה שכתב שהיא השקאה מועטה לפי ההכרח (שלא ינזקו הפירות). הגדרת בית הבעל היא כללית מקום שלא צריך השקיה על ידי אדם, ולכן כל מקום שלא צריך השקיה על ידי אדם הוא שדה בעל, ואין משמעות האם זה שדה זרעים או אילנות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: אי הקפדה על תנאי הסכם: במקום עבודתי ישנו הסדר עם חברה סלולרית לעובדים (הסדר עסקי) ולבני המשפחות. המסלול המיועד לבני המשפחות מאוד אטרקטיבי (ואף יותר מהמסלול המיועד לעובדים). אי לכך ישנם 3 תנאים שחברת הסלולר קבעה בחתימת ההסדר מול החברה בה אני מועסק. א. למסלול המשפחות יוכלו להצטרף רק בני משפחה של עובד שהצטרף להסדר העסקי (דהיינו מסלול עובדים). ב. בני המשפחות שיוכלו להצטרף יהיו מקרבה ראשונה בלבד. ג. מספר בני המשפחה שיוכלו להצטרף מוגבל. חברת הסלולר לא מקפידה על התנאים הנ"ל וניתן לצרף בני משפחה שלא מקרבה ראשונה וכן ניתן להצטרף גם ללא הצטרפות של העובד למסלול העסקי וכן גם על הגבלת המנויים הם לא מקפידים. יוצא מכך שניתן להרוויח מכך על חשבון חברת הסלולר עקב אי הקפדתה. איני יודע אם אי ההקפדה נובעת ממדיניות חברת הסלולר או מהתרשלות עובדיה במילוי תפקידם. האם ניתן ליהנות מההטבות הנ"ל באופן העולה על הנקבע בהסדר?
תשובה: מותר לסמוך על אי ההקפדה של נציגי חברת הסלולר למרות שהם אינם מקפידים על הכללים שהחברה מכתיבה. הסיבה לכך הוא שכיוון שהם ממונים לייצג את החברה, אנו מניחים שהם פועלים לפי הרשאת בעל החברה. כמובן שזה רק כל עוד לא ידוע לנו שהם פועלים בניגוד לדעתם של בעלי החברה והם אינם מרשים להם לחרוג מהכללים. הרב מרדכי גרוס.
שאלה: ראיית משחקי כדורגל: א. האם מותר לראות משחקי כדורגל בטלויזיה? אני בחור ישיבה וכמובן איני מתכוון לצפות במשחקים בזמן שאני נמצא בישיבה על מנת שלא יהיה ביטול תורה חלילה. אני מדבר על הזמנים בהם אני נמצא בבית ממילא ובהם אני פחות לומד תורה אלא משתדל שגם לנפוש ולנוח. המשחקים משודרים בימי חול, עם קהל שאינו דובר עברית (ככה שאין ניבולי פה וקללות). מבחינת צניעות, לפעמים במשחקים מסויימים מראים לשניות בודדות אוהדים ואוהדות שלעיתים מתלבשים בחוסר צניעות, אך כמובן זה לא מעניין אותי ואיני מסתכל על זה במטרה לבחון. ב. האם יש הבדל בין צפיה ביחד עם חברים או צפיה לבד?
תשובה: אם זה נעשה בזהירות אפשר להקל לעיתים בודדות אך לא להרבות כדי שלא תימשך ותגרום ביטול תורה גדול. ובכל אופן אם תקל בזה יהיה זה רק לעצמך אבל לא עם חברים כי זה ימשוך יותר ויש בזה קצת צד חילול השם שחברים מתארגנים יחד סביב עניין שאין בו שום קדושה. כדברי המשנה באבות על שלושה שאכלו ואין ביניהם דברי תורה.
שאלה: קדיש יתום על גלמוד: מי אומר קדיש יתום? מה עושים שאין קרוב שיגיד על הנפטר? מה לגבי יום הזיכרון שאלפים פוקדים קברי חיילים,האם להגיד על קבר של חייל שקרוביו לא אומרים עליו גלמוד? האם צריך לבקש רשות ההורים שלי שיבדל"א?, והוריו של הנפטר?
תשובה: למי שאין לו קרובים יכול מתנדב מהציבור לומר עליו קדיש.
שאלה: על מה מברכים את ברכות הריח?: האם לברך על ריח טוב שאני מריח מאוכל (בכוונה מקרב את האף)? על יין? על בושם? יש הבדל בין דבר ראשוני לבין דבר שעבר עיבוד?
תשובה: ב"ה שלו-ם וברכה חכמינו קבעו גם ברכה על ריח של פירות: "ברוך.הנותן ריח טוב בפירות" ויש מברכים בלשון עבר:".אשר נתן.". מברכים רק כשמתכוונים להריח והריח יש לו עיקר וחשוב. לכן אין מברכים על ריח של לחם טרי וכן לא מברכים על מים שקבלו ריח מהדסים. וכן לא מברכים על בושם שנמצא על נשים משום הרחקה מנשים וכן לא מברכים על מטהר אויר שמשתמשים בו להעביר את הזוהמא. הרב חגי בר גיורא
שאלה: דין דברי קדושה בידי גויים:! אני נהג מטרונית (אוטובוס ארוך בחיפה) לצערי גם ישמעאלים עובדים כאן והחברה עובדת בשבת. 1- האם מותר לי לשים באוטובוס דברי קדושה כמו ברכת הדרך או סטיקרים כמו " שמע ישראל" למרות שהאוטובוס נוסע בשבת ונהוג ע"י גויי? 2- אם גויי ביקש ממני ספר תהילים קטן להחזיק אצלו בבית כי אמרו לו שזה מביא מזל האם מותר לתת לו?
תשובה: 1. כן כי חשיבות דברי הקדושה הם לכל השבוע. וגם לנוסעים בשבת טוב שלא ישכחו שאנחנו ישראל וקבלנו תורה. 2. לא רצוי לתת לגוי ספר תהלים אם אפשר להסביר לו כי טוב יעשה ע"י שיקבל עליו שבע מצוות בני נח ויתפלל לד' כל יום שישמור עליו ממעשים רעים ומאנשים רעים. כי ספר תהלים מועיל דווקא לישראל ששומרים את כל התורה.
שאלה: אכילת חלב אחרי פרווה בחזקת בשרי: הרב רציתי לדעת לספרדים אם צריך לחכות שש שעות אחרי אכילת תבשיל פרווה שנאפה בתבנית פתוחה כשבאותו זמן נאפה באותו תנור תבשיל בשרי גם הוא בתבנית פתוחה
תשובה: ב"ה שלו-ם וברכה רק כאשר מורגש בתבשיל פרווה טעם הבשר יש לחכות שש שעות. אבל גם שאין טעם בשר אסור לאוכלו עם חלב. הרב חגי בר גיורא
שאלה: תקשור עם מתים באמצעות דבורה: מזה שנים אני מתקשר עם דבורה שבאה לשמוע כאשר אני לומד תורה אך מלבד כמה מילים אני נמנע מלשוחח אתה. הדרך שאני משוחח עם הנשמה שרוכבת על הדבורה היא על ידי שאני אומר לדבורה לבצע מהלכים כגון "עופי החוצה או עופי לאמצע החדר" וכו והיא עושה מיד כל מה שאני אומר לה. אני לא נמשך לעניין של תקשור עם נשמות מתים במיוחד וזה לא משהו שאני מחפש לעשות ואני בכלל לא יודע אם יש איסור בדבר. חשבתי אולי להשתמש בה או בכל דרך אחרת כדי להיעזר בלימוד סוגיות קשות והיו בח שהשתמשו ב"מגיד". אפשר למשל לבקש מהנשמה (הדבורה) שתזמין את נשמת תנא מסוים שיבוא ויסביר לי סוגיה קשה בתלמוד. עד איפה מותר ללכת בשיטה זאת. מה אסור ומה מותר לעשות?
תשובה: כל העסק עם נשמות מתים הוא מסוכן לאדם ולא טוב להשתמש בזה אפילו למטרות טובות. וככל שתמעיט בזה ייטב לך.
שאלה: זוגיות: שמי ליטל וחזרתי בתשובה לפני שנה וחצי. שירתי בצבא ושם הכרתי את החבר הקודם שלי שאיתו יצאתי שנה, הוא היה דתי ודרכו חזרתי בתשובה. הוא השפיע לי מאוד על החיים והאידיאולוגיה. לאחר כשנה נפרדנו, הוא נכנס לישיבה ואני המשכתי להתחזק. לפני כשלושה חודשים הכרתי בחור והתחלנו לצאת. הקשר הפך להיות רציני, נקשרתי אליו מאוד ואף דיברנו על חתונה. הוא מאוד חשוב לי. שבוע שעבר הוא גילה שיש לי מכתבים ותמונות מהאקס והתאכזב. לאחר שבוע אמר לי שהוא לא יכול לחיות עם בחורה ששומרת דברים מהעבר. בנוסף מפריע לו שאני יושבת עם ידידים (אני לומדת באוניברסיטה ויושבת עם ידידים לצורכי לימודים), הוא אומר לי שעליי להרחיב את מעגל החברות ושאחרי חתונה הוא לא רוצה שיהיו בנים בבית. אני מסכימה עם דעותיו, אבל קשה לי לנתק איתם קשר. בנוסף, מה שיותר מפריע לי זה לוותר על המתנות והמכתבים שקיבלתי. אין להם משמעות בשבילי עכשיו אבל הם מהווים זיכרונות ממישהו שהשפיע לי על החיים והיה חשוב בשבילי. אני מנסה להסביר לו אבל קשה לו להבין אותי. הבחור איתו אני יוצאת נורא חשוב לי ואני כן רואה אותנו מקימים בית בישראל בע"ה. מה עליי לעשות?
תשובה: : בדברים שנוגעים לרגש קשה מאד לשכנע. יש לו תחושה שבשמירת המכתבים ממי שהיה לך עימו קשר רגשי זה מעורר משהו אצלך ואת לא כולך שלו. לפעמים כשאנו רואים בן זוג קנאי לקשר זה מעורר בנו חשש שמא יש משהו לא נורמלי בענין. אבל בסיפור שלך זה נראה לי סביר ונורמאלי. גם הנושא של ידידים הוא מאד מקובל בציבור החילוני אבל לא מקבול בציבור ירא שמים. בסופו של דבר הצניעות והקשר היחודי עם בן הזוג שלנו הוא ויתור על מרחב אבל מתנה ענקית לבניית הבית. אנחנו נמצא את המרחב שלנו בדברים אחרים. אולי אפשר להציע שאת המכתבים את תפקידי אצל אימא שלך וכד'. ובעוד עשרים שנה אולי יתאים לקרוא אותם. עכשיו תפקידי אותם אצל מישהו אחר. אולם יתכן שגם הצעה זו תפריע לו ובודאי שאם נשמור על הפרופורציות מה שעכשיו את יכולה לבנות איתו שווה את הויתורים שנראים עתה כקשים.
שאלה: רעש בתוך הבית שמפריע לשכן: החזו"א כותב (ב"ב יג,יא) שאדם בתוך ביתו יכול לעשות דברים רגילים שעושים בכל בית גם אם שכנו סובל. האם זה לא לפי הספרדים, שו"ע, קנו, ב. וזה רק לפי הרמ"א שם? אשמח להרחבה?
תשובה: דברי החזון איש נכונים לכולי עלמא. מותר לאדם לעשות בביתו דברים בסיסים הרגילים לעשות בכל בית, אף אם שכנו סובל מכך באופן חריג. הדבר נכון מסברה בסיסית של דיני שכנים, אי אפשר לדרוש משכן לבטל את אפשרות דירתו כדי שלא לבטל את דירת שכנו. כן פירוש דברי החזון איש, שנימק את דבריו "ואין החולה יכול לעכב עליו דהרי אינו חייב לצאת מדירתו" הרחבת העניין: המשנה כותבת (בבא בתרא כ.)"חנות שבחצר - יכול למחות בידו ולומר לו: איני יכול לישן מקול הנכנסין ומקול היוצאין. אבל עושה כלים, יוצא ומוכר בתוך השוק, ואינו יכול למחות בידו ולומר לו איני יכול לישן לא מקול הפטיש ולא מקול הריחים ולא מקול התינוקות". הגמרא מבארת את ההבדל בין הרישא של המשנה בה יכול למחות משום כל הנכנסים והיוצאים לעומת הסיפא, שם אינו יכול למחות משום קול התינוקות. מקשים הראשונים מדוע הגמרא לא מקשה מה ההבדל בין קול הנכנסים והיוצאים שיכול למחות לבין קול הפטיש שאינו יכול למחות? הרשב"א הרמב"ן והר"י מגאש מתרצים שאין יכולת למחות בשכנו מלהרעיש ולכן לא יכול למחות מחמת קול הפטיש, וכוונת המשנה שיכול למחות בחנות שבחצר הוא מחמת ריבוי הדרך שרבים מסתובבים בחצר וההסתובבות שלהם מפריעה ומאריכה את הדרך לדיירי החצר, אך לא מחמת הקול שהם יוצרים. מרש"י (שם כא. ד"ה סיפא ) משמע שיש חילוק בין הגורם המשמיע את הקול, כשהוא משכן הגר במקום, אי אפשר למחות. ואלו בקול הבא מחמת אחרים, אפשר למחות. המרדכי (שם אות תקי"ב) מחלק בין מקום היווצרות הקול, אם הוא נעשה בחצר השותפים, יכול למחות, אך אם הוא נעשה מתוך ביתו אינו יכול למחות. המאירי מתרץ שיש חילוק בין דבר שרגילים לעשותו בביתו כגון לייצר כדים וכדו' שבזה לא יכול לטעון על נזק רעש, לבין דבר שהרגילות לעשותו בחוץ כגון למכור שבזה הרגילות לצאת ולמכור בשוק. הרמב"ם (שכנים ו' י"ב) והשולחן ערוך (חו"מ סימן קנ"ו ב') כתבו שאפשר למחות בשכנו מלהרעיש בקול, והמשנה עוסקת בציור שהמזיק החזיק לעשות רעש במשך זמן מה, ובקול הנובע משכן הגר במקום יש חזקה, ואינו יכול למחות ב., אך בקול שבא מחמת אחרים (נכנסים ויוצאים) אין היווצרות של חזקה. לפי הרמב"ם ושו"ע אפשר למנוע משכן לעשות רעש, אך אם החזיק בדבר אי אפשר למנוע זאת ממנו, ואלו לסייעת הרשב"א והרמב"ן ולשיטת המרדכי אי אפשר למנוע מאדם לעשות רעש בתוך ביתו. אך כל המחלוקת בין הרמב"ם לשא"ר נכון רק בשימושים שהמזיק יכול להימנע מהם ללא שזה יבטל את עיקר השימוש בביתו. אי אפשר לדרוש מאדם לבטל את עיקר דירתו בטענה שהשימוש שלו מונע דירה משכנו. הרב מרדכי גרוס.
שאלה: שבת ועבודה: אני עובדת בבית אבות לחולים סיעודיים. בימי שישי ושבת אחה"צ מתקיימות נגינות על ידי נגנים. תפקידי הוא להכין את התכנית. הנוהג התחיל עוד לפני שאני התחלתי לעבוד. הנגנים עובדים כבר שנים רבות וברוב המקרים הם מתקשרים אליי ומבקשים שארשום אותם בתאריך זה או זה. ובסוף החודש אני מגישה את התכנית להנהלת חשבונות. מכיוון שאני חוששת מפיטורים אם אסרב לעשות זאת, האם יש דרך להקל ולמצוא פתרון למעורבות שלי בזה?
תשובה: תנסי לייעץ שיחליפו את הנגינה בשירה בציבור שזה יעזור יותר לחולים ע"י שירגישו קצת השתתפות בשירה, ובכל אופן אם אין לך שום פרנסה ואת זקוקה לפרנסה לשם קיום החיים אז אפשר להקל ע"י שתתני תוכנית שירים מראש לכל החודש. אך אם אינך זקוקה כל כך עדיף שלא להשתתף בחילול שבת אפילו אם יפטרו.
שאלה: שאלת המשך לכלאיים בגינה: לרב, על התשובות המנומקות. רציתי רק להוסיף שאלה קטנה - האם קיים אותם הלכות לגבי קירבה עם ירק שמתפרס מתחת לקרקע? יש לי בטטות שגדלות - בינתיים לא שתלתי כלום לידם כי אני לא יודעת אם קיים בעיה לזרוע משהו אחר בריחוק מועט (15 ס"מ) או שצריך ריחוק גדול יותר (של 60 ס"מ). אשמח לדעת - השאלה נשאלה בהמשך לשאלה "כלאיים בגינה"
תשובה: וברכת ד' אין כלאים בשרשים. על כן ההרחקה היא לפי הדין דהיינו כל זמן שמדובר ביחידים או שורה וכדו' ההרחקה היא של טפח ומחצה, ואם יש שדות החשבון משתנה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: גודל פול: בית ההוראה שלנו שואל- האם אפשר לדעת מה הקוטר ההלכתי של "פול" הכי גדול שיש כיום?
תשובה: וברכת ד' נא לפנות למכון וולקני המחלקה לקטניות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ישעיהו נ"ג פרוש על המשיח: מי שמעיין בגמרא סנהדרין צח עמוד ב מגלה כי דעת ח היתה כי הפרק כן מדבר על המשיח אם כך התוכל לפרש לי מה כוונת הפסוקים "כשה לטבח יובל וכרחל לפני גזזיה נאלמה ולא יפתח פיו" גם " ויתן את רשעים קברו ואת עשיר במתיו על לא חמס עשה ולא מרמה בפיו"? האם הכוונה שהמשיח ימות ויובל לטבח? כיצד זה יתכן והרי הוא צריך לשלוט? אני יודע שיש פרוש לקטע זה על פי הרמב"ן הקדוש. התוכל לומר לי מה כתב שם? ב
תשובה: לשואל בפסוקים אלו מתואר עבד ה' כמשל לעם ישראל כולו הנושא את ייסוריו בדומיה אף שלא חטא מאומה, ובפסוקים שלאחר מכן מבואר שייסורים אלה אינם לשווא, אלא לתכלית טובה, לעורר את ישראל ולטהרם. ידידי ר' גבריאל רוונה שי' האיר את עיני והראה לי שבכתבי הרמב"ן (ח"א, עמ' שכב, הוצאת מוסד הרב קוק) ישנו מאמר של הרמב"ן בשם: "באור פרשת הנה ישכיל עבדי", שם מבוארים פסוקים אלו על פי ח (ילקוט שמעוני לישעיה תעו ע"ב) המייחסים פסוקים אלה למשיח. במאמר זה מבואר שמשמעות המילים "כשה לטבח יובל" היא, שהמשיח יחשוב בליבו שאפילו אם יהרגוהו יעשה שליחותו. נאמנה
שאלה: חולה ליד בית כנסת: חולה בבית בתוך בנין, שדירה לידו פתחו בית כנסת,וזה גורם לו רעש האם הם יכולים?
תשובה: מן הראוי להתחשב בחולה
שאלה: באיזה גיל שלמה התחיל למלוך?: יש לי שאלה אשמח אם תשיבו. באיזה גיל שלמה התחיל לכהן בתור מלך? מראש
תשובה: לשואל מלכות שלמה החלה ביום ראשון ז בסיון בשנת ב' תתקכ"ד (2924) לבריאת העולם, ובן שתים עשרה שנים היה במלכו (עיין סדר עולם יד  ילקוט שמעוני שמואל ב' טו, קמט  רש"י ורד"ק מלכים א' ג, ז). נאמנה
שאלה: תיקון טעות של אבא: הרב, אם אבא שלי טועה בהגיית מילה מסויימת, האם מותר לי לתקנו ואם כן כיצד לעשות זאת? (אם אפשר לפרט את השלבים אשמח מאוד).
תשובה: אפשר להגיד לאבא שנדמה לך שהמילים נשמעות בצורה לא מדויקת וכדאי להשתדל להשמיע בצורה יותר מדויקת כדי שהשומעים לא יחשבו שהוא טועה, ואם תראה שהוא מקפיד תבקש סליחה ואל תעיר יותר.
שאלה: שמיטה לבהמות: הרב, כיצד מצוות שמיטה שייכת בבהמות? והאם מותר להאכיל את הבהמות בפירות וצמחים הקדושים בקדושת שביעית?
תשובה: וברכת ד' מאכל אדם שיש בו קדושת שביעית אסור להאכיל לבהמה, אבל מאכל בהמה מאכילים לבהמה אפילו אם קדוש בקדושת שביעית. בברכת התורה והארץ. הרב יהודה הלוי עמיחי מכון התורה והארץ כפר דרום אשקלון
שאלה: סלולרי בעת ישיבת שבעה: האם מותר להשתמש בסלולרי בעת ישיבת שבעת ימי האבלות?
תשובה: רק לקבלת שיחות ניחומים
שאלה: משחה שמורחים על הגוף: לפי הגרע"י זצ"ל שאין ממחק בסבון, האם מי שסובל מריח רע שרק מריחת משחה על גופו משפופרת כמו שפופרת של מישחת נעליים מסירה את ריחו, יכול לסמוך על הגרע"י ולמרוח? זה גם לא מחזיק 24 שעות השאלה נשאלה בהמשך לשאלה "שימוש בסבון בשבת לספרדים"
תשובה: אכן ראוי להחמיר אך לספרדי המקל יש על מה לסמוך
שאלה: הכשרים שמשתמשים בהיתר מכירה: רציתי לדעת האם מלונות או מסעדות או שאר מוצרים שהם תחת השגחת "רבנות מהדרין" (עיקר שאלתי על רבנות מעלה אדומים אבל רצוני לדעת גם על השאר) משתמשים גם בירקות של היתר מכירה או שרק ברבנות רגילה משתמשים בהיתר מכירה.
תשובה: ב"ה שלו-ם וברכה ברוב המהדרין לא ישתמשו בהיתר מכירה. יש לברר עם הרבנות לגבי רמת המהדרין. הרב חגי בר-גיורא
שאלה: היתר מכירה לקונים: לכאורה התירו היתר מכירה רק משום שעת דחק, וממילא רק מי שיש לו שעת דחק כמו החקלאי יכול לסמוך על זה אבל שאר האנשים שהם רק קונים אין זה שעת דחק שהרי הם יכולים להסתדר קצת זמן עם פחות ירקות אם כן למה הרבנות מתירה היתר מכירה גם לקונים שאין להם שעת דחק?
תשובה: וברכת ד' א. אם התירו לחקלאי ממילא אין כאן איסור, ומדוע לאסור? איזה איסור יש על הקונה לקנות דבר שלדעת החקלאי הדבר מותר, האדמה היא של נכרים ואין בה ספיחים כלל כך שלגבי הקונה אין כאן בעיה (עיין מנחת שלמה שכבר דן בכך והתיר לקונה). אמנם יש דעות של שמור ונעבד, אבל אם נעשתה מכירה אין כאן קרקע ישראל כלל, ואין כאן דין של שמור ונעבד ומדוע לאסור? ב. אם לא יקנו מה יעשה החקלאי עם סחורתו?! בברכת התורה והארץ. הרב יהודה הלוי עמיחי מכון התורה והארץ כפר דרום אשקלון